นำสินงัดแผน พุ่งเป้าลูกค้าดี เว้นกลุ่มเสี่ยง
นำสินประกันภัยปรับแผน เลิกขายกรมธรรม์ที่มีความเสี่ยงสูง หลังกำไรวูบ
2 มี.ค. 2560

นำสินประกันภัยปรับแผน เลิกขายกรมธรรม์ที่มีความเสี่ยงสูง หลังกำไรวูบ
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย เปิดเผยว่า บริษัทได้มีการทบทวนและกำหนดมาตรการที่จะดำเนินการ เพื่อให้อัตราค่าสินไหมทดแทนในปี 2561 ปรับลดต่ำลง ซึ่งต้องมีปรับอัตราเบี้ยประกันภัยหรือยุติการขายกรมธรรม์ที่มีความเสี่ยงสูงเกินระดับที่เหมาะสม และหาทางเพิ่มยอดขายที่ความเสี่ยงต่ำหรืออยู่ในระดับที่ยอมรับได้แทน
สำหรับในปีที่ผ่านมาบริษัทมีกำไรสุทธิ 90 ล้านบาท ลดลง 53 ล้านบาท หรือ 37% เมื่อเทียบกับปี 2558 ที่มีกำไรสุทธิ 143 ล้านบาท แม้มีรายได้จากการลงทุนสุทธิเพิ่มขึ้นจาก 75 ล้านบาท เป็น 96 ล้านบาท แต่มีกำไรจากการรับประกันภัยลดลงจาก 102 ล้านบาท เหลือ 11 ล้านบาท
ทั้งนี้ มีค่าสินไหมทดแทนเพิ่มขึ้น 191 ล้านบาท และมีอัตราส่วนของค่าสินไหมทดแทนต่อเบี้ยประกันภัยที่ถือเป็นรายได้ หรืออัตราค่าสินไหมของกรมธรรม์ทุกประเภทเพิ่มจาก 54% เป็น 60% สาเหตุเนื่องจากอัตราส่วนค่าสินไหมทดแทนกรมธรรม์อื่นที่มิใช่รถยนต์หรือนันมอเตอร์เพิ่มขึ้นจาก 56% เป็น 69% เนื่องจากมีอุบัติเหตุเกิดขึ้นกับผู้เอาประกันภัยกรมธรรม์เบ็ดเตล็ดในระดับที่สูงขึ้น
นอกจากนี้ อัตราส่วนค่าสินไหมของกรมธรรม์รถยนต์ก็สูงขึ้นจาก 54% เป็น 59% ผลมาจากการเพิ่มความคุ้มครองประกันภัย พ.ร.บ.รถยนต์